讀張李二生文贈石先生
作者：歐陽修
朝代：宋

paragraphs: 先生二十年東魯，能使魯人皆好學。
其間張續與李常，剖琢珉石得天璞。
大圭雖不假雕瑑，但未磨礲出圭角。
二生因是天下寶，豈與先生私褚橐。
先生示我何矜誇，手携文編謂新作。
得之數日未暇讀，意欲百事先屏却。
夜歸獨坐南窗下，寒燭青熒如熠爚。
病眸昏澀乍開緘，燦若月星明錯落。
辭嚴意正質非俚，古味雖淡醇不薄。
千年佛老賊中國，禍福依憑羣黨惡。
拔根掘窟期必盡，有勇無前力何犖。
乃知二子果可用，非獨詞堅由志確。
朝廷清明天子聖，陽德彙進羣陰剝。
大烹養賢有列鼎，豈久師門共藜藿。
予慚職諫未能薦，有酒且慰先生酌。